I. Mikloš, poslanec: (2008-01-31):
Pán poslanec Pelegrini tu citoval z akcionárskej zmluvy, pričom tomu dával nádych akejsi škandalóznosti. Pán poslanec, môžem vás ubezpečiť, že to sú úplne štandardné, úplne korektné ustanovenia, ktoré v tej zmluve sú a za ktorými si plne stojím. A keď hovoríte, a najmä pán poslanec Mečiar, keď démonizuje tú zmluvu v tom zmysle, čo tam všetko vlastne je a že my sa vyjadrujeme k tomu a pritom o tom nevieme, no, samozrejme, poslanci sa vyjadrujú k správe, ktorú vláda predložila. K čomu inému sa môžu vyjadrovať, keď k inému prístup nemajú? Ani ja dnes nemám prístup k tej akcionárskej zmluve. Ale garantujem vám, že svojho času, keď som za to bol zodpovedný, som ju študoval a tvrdím a som si istý, že je to normálna štandardná akcionárska zmluva, ktorá dostatočne zabezpečuje práva Slovenskej republiky ako majoritného akcionára a aj práva Slovenského plynárenského podniku tak, aby sa mohol rozvíjať v prospech SPP, aj v prospech Slovenskej republiky. A, pán Mečiar, ak vy máte niečo, čo nikto iný nemá a citujete z toho, tak to zverejnite. Zverejnite to. A buď to zverejnite, alebo z toho necitujte. Pretože potom vyzeráte, že vy jediný viete, čo tam je. Tak buď to zverejnite, alebo z toho necitujte. A ak sú chránené akékoľvek dokumenty mlčanlivosťou, tak je to zase úplne bežná štandardná vec. Vy sa oháňate mlčanlivosťou pri verejných dokumentoch. Vy s odvolaním sa na obchodné tajomstvá ste nezverejnili dokonca údaje o projekte PPP projektov na diaľnice, ktoré budú platiť slovenskí daňoví poplatníci vo výške desiatok miliárd korún. A vy idete vyčítať takejto normálnej operácii, normálnej operácii – vstupu investora, že sú niektoré ustanovenia chránené mlčanlivosťou podľa Obchodného zákonníka? Tak rokujte s investormi, aby sa to odtajnilo a zverejnite to. Ale tí, ktorí máte prístup k týmto dokumentom, a to je ministerstvo hospodárstva, minister hospodárstva, vy do nich môžete nazrieť aj bez toho, aby táto mlčanlivosť bola zrušená. A ak tam nájdete čokoľvek, čo by svedčilo o porušení zákona, tak máte povinnosť zo zákona podať trestné oznámenie. Tak čo tu neustále fabulujete? Čo tu neustále vypúšťate hmlu a dymovú clonu o tom, aké je to všetko záhadné a aké je to všetko zlé? Navyše, musím povedať, že aj tie veci, ktoré tu odznievajú, aj to, čo je napísané v správe, svedčí len o jednom – o vašej absolútnej neznalosti základných princípov uskutočňovania podobných transakcií. To, čo je v zmluve napísané, napríklad, že mandátna zmluva bola podpísaná zo strany poradcu skôr, ako bolo výberové konanie, veď som to včera jasne vysvetlil, že to je úplne normálne a ak by to tak nebolo, tak by to bolo zlé. To, že suma je napísaná rukou, je úplne štandardné a bežné. Vy sa tomu čudujete a démonizujete to, takisto to, že poradcu nerobili naše inštitúcie, no lebo sa neprihlásili do toho výberového konania. Prihlásilo sa do výberového konania 18 záujemcov na poradcu, z toho 10 predložili ponuku. Nikto z týchto záujemcov nereklamoval postup, že bol zlý. Takže vytvárate neustále, neustále len hmlu. Ešte k jednej veci sa chcem vyjadriť. Konštatoval to včera aj pán poslanec Burian a myslím, že to čítal v tej akcionárskej zmluve aj pán poslanec Pelegrini, že má byť zlé a nevýhodné, že akcionár môže previesť akcie aj na inú spoločnosť. Ale to je suverénne vlastnícke právo, je to jeho vlastníctvo. Tie akcie, tých 49 % akcií SPP je vlastníctvom kupujúceho, ktorý tieto akcie kúpil. A ak vidíte nejaké, ako pán poslanec Burian včera videl, nejaký problém v tom, že je to holandská spoločnosť založená v Holandsku, tak mu chcem povedať, že v tom absolútne žiaden problém nie je, pretože to je úplne normálne. A zároveň, aj keby poznal pán poslanec Burian smernicu matka – dcéra, tak by vedel, že v takom prípade dokonca aj za obdobia, kedy existovala daň z dividend, táto daň z dividend tu platená nebola, pretože podľa tejto smernice matka – dcéra platí, že ak spoločnosť založená, dcérska spoločnosť založená materskou spoločnosťou v inej členskej krajine Európskej únie niekde pôsobí, tak dividendy neplatí, platí ich podľa zákonov v materskej krajine. Takže aj toto svedčí len o neznalosti a o tom, že vyrábate neustále clony. Dymové clony a zahmlievanie. A neustále obviňovanie bez akýchkoľvek dôkazov, bez akýchkoľvek argumentov, čo svedčí naozaj len o vašej slabosti a o tom, že keď neviete riešiť reálne problémy, tak sa snažíte vytvárať takúto dymovú clonu. A teraz by som, ak dovolíte, rád hovoril o privatizácii v rokoch 1995 až ´98. Možno sa budete pýtať prečo. Akú to má súvislosť s dneškom? No má to viacero súvislostí. Tá prvá súvislosť je, že privatizácia SPP, a to je bod programu, o ktorom dnes rokujeme, sa udiala v rokoch 2000 až 2002. Vy ju vyťahujete v roku 2008 po roku a pol, čo ste vo funkciách, pričom politická zodpovednosť za všetko, za celé vládnutie, aké bolo s chybami aj s pozitívami, vždy je vyhodnocovaná vo voľbách. A čo sa týka trestnej zodpovednosti, prokuratúra už viackrát konštatovala, zastavila trestné stíhanie a konštatovala, že tam nič nie je. Mimochodom, konštatoval to aj prokurátor v súvislosti s vašou správou, ktorú vydávate za nejaké strašné nóvum. A keď teda chcete hovoriť o politickej zodpovednosti vlády, ktorá vládla v rokoch 1998 až 2002, lebo vtedy sa uskutočnila privatizácia, tak hovorím, dobre, ale potom hovorme aj o politickej zodpovednosti za privatizáciu v rokoch 1995 až 1998. Ja tvrdím, že privatizácia Slovenského plynárenského priemyslu bola v poriadku. Bola uskutočnená medzinárodným tendrom na základe normálnych pravidiel. Výnos z tejto privatizácie je vysoký a táto privatizácia priniesla tomuto podniku významného investora, ktorý zlepšil fungovanie tohto podniku a zapojil ho do medzinárodných štruktúr. To je mimochodom aj názor OECD, ktorý som vám tu včera citoval. A ešte jedna súvislosť s privatizáciou v rokoch 1995 až 1998 a s tým, čo sa deje dnes. A tá súvislosť je tá, že medzi významných sponzorov dnešnej najsilnejšej vládnej strany patria aj ľudia z vtedajšieho prostredia, najmä HZDS, ktorí na divokej a škandalóznej privatizácii, ktorá sa vtedy uskutočňovala, profitovali. Ak chcete konkrétne mená, ponúknem vám dve. Pán Poor, privatizér, ktorý okrem iného privatizoval aj Naftu Gbely, o ktorej vám o chvíľu poviem pár faktov a argumentov, alebo pán Brhel, ktorý bol štátnym tajomníkom na ministerstve hospodárstva, ktoré malo významnú pozíciu pri privatizácii, pri tej vtedajšej tzv. divokej privatizácii. Toto sú ľudia, ktorí sú dnes v pozadí Smeru, ktorí sa na takejto privatizácii podieľali a toto bola škandalózna privatizácia. V rokoch 1995 až 1998 sa tu uskutočnila privatizácia, ktorá bola absolútne netransparentná, ktorá sa neuskutočňovala na základe žiadnej súťaže, ktorá znamenala odovzdávanie významných podnikov za zlomky skutočných cien mecenášom politických strán a tým, ktorí boli blízko, ktorí v mnohých prípadoch tieto firmy ešte aj vytunelovali a vykradli, viď Východoslovenské železiarne, alebo predali s mnohonásobne vyšším ziskom následne zahraničným investorom. A hneď na začiatku vám poviem v zhrnutí, budem hovoriť len o niektorých z týchto káuz, pretože keby som hovoril o všetkých, tak by sme tu sedeli, musel by som tu rozprávať tri dni. Ale zhrniem hneď na začiatku, že len firmy a teraz ich vymenujem, o ktorých budem hovoriť: Baňa Záhorie, Biotika Slovenská Ľupča, Kolorin, Hotely vo Vysokých Tatrách,  Štúrovo, Nafta Gbely...